Erzsi, hozzám begyes vagy
Erzsi, hozzám begyes vagy,
Hogy a zekém avatag,
A csizmám nem kordován,
Taraj nem peng a sarkán.

Más búzáját csépelem,
Más szölőjét mivelem,
Szép ökreim sincsenek,
Mint a szomszéd legénynek.

Lesz még szőlő s lágy kenyér,
Lesz vasas talpu szekér,
Négy ökröm is leszen még,
Ha megsegit a nagy ég!

Szarvukat fölvirágzom,
Szekerembe ugy fogom,
Mikor kapudnál hajtok,
Szíj ostorral csattantok.

Te rám ismersz, kacsintva,
Integetsz hozzád híva;
De én szóba sem állok,
Szemők, Szilaj! kiáltok.
Népköltészet